AARHUS: Tirsdag begyndte arbejdet med at etablere cirka 90 nye parkeringspladser på Aarhus Ø.

P-pladserne bliver etableret på strækningen fra Hjortholmsvej til Havnebadet. Samtidig bliver der lavet plads til at kunne lave cykelparkering ud for Havnebadet på et senere tidspunkt.

- Det er ingen hemmelighed, at der er et stort pres på de offentligt tilgængelige parkeringspladser på Aarhus Ø. Vi har fået flere henvendelser fra området, og jeg er glad for, at vi med de nye parkeringspladser kan være med til at løse problemet, forklarer Bünyamin Simsek, rådmand for Teknik og Miljø, i en pressemeddelelse.

Parkeringspladserne bliver placeret på et areal, hvor der i forbindelse med letbanens 2. etape skal etableres letbanespor. Det sker tidligst, når Molslinjen flytter til Østhavnen, hvilket er planlagt til efteråret 2020.

Parkeringspladserne skal være med til at sikre, at der er tilstrækkeligt med offentlig tilgængelig parkering på Aarhus Ø herunder til Havnebadet, indtil der er udbygget med et større antal offentligt tilgængelige parkeringspladser i de private byggerier i området.

Parkeringspladserne vil - som på resten af Aarhus Ø - have en tidsbegrænsning på tre timer i tidsrummet kl. 8-18.

Modsat resten af pladserne på Aarhus Ø vil de midlertidige pladser være undtaget fra tidsbegrænsningen om natten.